กระทรวงการต่างประเทศ ติดตามสถานการณ์การเมืองในเมียนมาอย่างใกล้ชิด พร้อมขอให้ชุมชนไทยในเมียนมา รับฟังข่าวอย่างใกล้ชิด
นายธานี แสงรัตน์ อธิบดีกรมสารนิเทศและโฆษกกระทรวงการต่างประเทศ เปิดเผยเกี่ยวกับสถานการณ์การเมืองในเมียนมา โดยระบุว่า กระทรวงการต่างประเทศ ติดตามสถานการณ์อย่างใกล้ชิดและได้รับรายงานจากสถานเอกอัครราชทูต ณ กรุงย่างกุ้ง ถึงสถานการณ์ที่เกิดขึ้นสถานเอกอัครราชทูตฯ ได้ออกประกาศแจ้งคนไทยในเมียนมา ให้ชุมชนไทยคอยรับฟังข่าวสารจากสถานเอกอัครราชทูตฯ อย่างใกล้ชิดและขอให้ปฏิบัติตามคำแนะนำของทางการเมียนมา หากคนไทยมีประเด็นปัญหาใด สามารถติดต่อสถานเอกอัครราชทูตฯ ได้ที่ (+951) 222784 และ (+951) 226728 หรือหมายเลขฉุกเฉิน (มือถือ) (+959) 797002801